Die man met die vier kastele | Netwerk24
Die man met die vier kastele
Op die man met die vier kastele en die swaard op sy skouers rus daar 'n enorme verantwoordelikheid om die misdaadplaag in die land te stuit. Ons praat natuurlik van genl. Fannie Masemola, die nuwe polisiebaas, wat Donderdag deur pres. Cyril Ramaphosa opgekommandeer is om die leisels te vat.
As 'n mens kyk na die voormalige polisiehoofde is dit omtrent net genl. George Fivaz wat ongeskonde afgetree en sy termyn voltooi het. Ironies genoeg was Fivaz een van die komiteelede wat die nuwe polisiebaas aangewys het. Die res wat ná hom gekom het, kon nie eens 'n duik in 'n malvalekker maak nie en het reeds die dun blou lyn gereduseer tot pionne van ANC-faksies.
Jackie Selebi was 'n Thabo Mbeki-man en laasgenoemde se handperd en is uit die diplomatieke diens gehaal om die polisie reg te ruk. Hy het skouspelagtig misluk en het later as 'n bedrieër tronkstraf gekry. Bid jou dit aan, die man het nog Interpol ook gedien.